La Fira del Dia del Medi Ambient se celebrarà el 4 de juny en el passeig marítim del Port de Sagunt
22 de maig 2017

![](/media/2njpmmyd/43img_1060_c.jpg)  
  
La plaça del rellotge de sol del passeig marítim del Port de Sagunt acollirà, el pròxim 4 de juny, una fira amb motiu del Dia del Medi Ambient. Es tracta d’una iniciativa de la regidoria de Medi Ambient de l'Ajuntament de Sagunt i Acció Ecologista-Agró. Col·laboraran al voltant de vint empreses i associacions relacionades amb la cura de la naturalesa.  
  
Sota el lema _Tu eres part de la cadena_, l'objectiu de la fira és conscienciar la població sobre la importància de cuidar el nostre entorn i aprendre pautes de consum sostenible, canviar els hàbits a l'hora de menjar, reciclar, etc.  
  
“**Totes les accions que fem en l'àmbit ciutadà tenen una repercussió en el medi ambient i des d'esta regidoria volem que tothom sàpia quines repercussions tenen aqueixes accions i com podem fer-les millor per a afavorir la sostenibilitat de la nostra ciutat**”, ha dit la regidora de Medi Ambient, Teresa García.  
  
Sara Aunés, representant d'Acció Ecologista-Agró ha assenyalat que es realitzarà “**una taula redona perquè la fira no siga solament un expositor, sinó que també done motiu al debat**”.  
  
![](/media/5flk145r/43face01_c2.png)  
  

La fira estarà oberta al públic de 10 a 14 hores i comptarà amb tallers infantils a les 11 h, una xarrada de la cooperativa d'energia alternativa SENEO a les 11.30 h, una taula redona sobre agroecologia a les 12 h i una batucada de Percumon a les 13 h.  
  
A més, l'activitat comptarà amb expositors de productes locals. També s'intercanviaran experiències d'economia sostenible i hi haurà un aperitiu ecològic i cervesa artesanal.  

*   [](http://www.facebook.com/sharer.php?u=https://aytosagunto.es/va/actualitat/la-fira-del-dia-del-medi-ambient-se-celebrara-el-4-de-juny-en-el-passeig-maritim-del-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-fira-del-dia-del-medi-ambient-se-celebrara-el-4-de-juny-en-el-passeig-maritim-del-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-fira-del-dia-del-medi-ambient-se-celebrara-el-4-de-juny-en-el-passeig-maritim-del-port-de-sagunt/ "Linked In")
*   [](mailto:?body=https://aytosagunto.es/va/actualitat/la-fira-del-dia-del-medi-ambient-se-celebrara-el-4-de-juny-en-el-passeig-maritim-del-port-de-sagunt/)